31996D0281
L 107/10
JURNALUL OFÍCIAL AL UNIUNII EUROPENE
DECIZIA COMISIEI
din 3 aprilie 1996
privind introducerea pe piață a semințelor de soia (Glycine max L.) modificate genetic, cu toleranță crescută la erbicidul glifosat, în conformitate cu Directiva 90/220/CEE a Consiliului
(Text cu relevanță pentru SEE)
(96/281/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/220/CEE a Consiliului din 23 aprilie 1990 privind diseminarea deliberată în mediu a organismelor modificate genetic (1), astfel cum a fost modificată ultima dată prin Directiva 94/15/CEE (2) a Comisiei, în special articolul 13,
întrucât, în conformitate cu articolele 10-18 din Directiva 90/220/CEE a Consiliului, există o procedură comunitară prin care o autoritate competentă a unui stat membru este abilitată să aprobe introducerea pe piață a produselor care conțin organisme modificate genetic;
întrucât s-a prezentat o notificare privind introducerea pe piață a unui asemenea produs autorităților competente ale unui stat membru (Regatul Unit);
întrucât autoritățile competente din Regatul Unit au înaintat ulterior Comisiei dosarul cu un aviz favorabil;
întrucât autoritățile competente ale altor state membre au ridicat obiecții la dosarul menționat;
întrucât, prin urmare, în conformitate cu articolul 13 alineatul (3) din Directiva 90/220/CEE, Comisia este obligată să ia o decizie în conformitate cu procedura prevăzută la articolul 21 din Directiva 90/220/CEE;
întrucât produsul s-a notificat în vederea introducerii pe piață pentru a se manipula în mediu în timpul importului și înainte și în timpul depozitării și pentru prelucrarea acestuia în fracțiuni neviabile de semințe de soia și nu pentru semănare;
întrucât Comisia, după ce a analizat fiecare dintre obiecțiile ridicate în conformitate cu Directiva 90/220/CEE și informațiile prezentate în dosar, a ajuns la următoarele concluzii:
-
nu există nici un motiv care să sugereze că vor exista efecte adverse asupra sănătății umane și a mediului determinate de introducerea în semințele de soia a genelor care codează pentru toleranța la glifosat și pentru peptida de tranzit a cloroplastelor;
-
nu există motive de siguranță care să justifice izolarea produsului de alte semințe de soia;
-
nu există motive de siguranță pentru a se menționa pe etichetă că produsul a fost obținut prin tehnici de modificare genetică;
întrucât articolul 11 alineatul (6) și articolul 16 alineatul (1) din Directiva 99/220/CEE prevăd garanții suplimentare în cazul în care noi informații privind riscurile prezentate de respectivul produs devin disponibile;
întrucât prezenta decizie nu exclude aplicarea, în conformitate cu legislația comunitară, a dispozițiilor de drept intern ale statelor membre privind siguranța alimentației umane și animale, în măsura în care acestea nu sunt în mod specific legate de modificarea genetică a produsului sau a componentelor acestuia;
întrucât măsurile prevăzute de prezenta decizie sunt conforme cu avizul comitetului instituit în conformitate cu articolul 21 din Directiva 90/220/CEE,
ADOPTĂ PREZENTA DECIZIE:
Articolul 1
(1) Fără a aduce atingere altor dispoziții ale legislației comunitare și sub rezerva alineatelor (2) și (3), autoritățile competente din Regatul Unit aprobă introducerea pe piață a următorului produs, notificat de Monsanto Europe (Ref. C/UK/94/M3/1), în temeiul articolului 13 din Directiva 90/220/CEE.
Produsul reprezintă semințe de soia derivate dintr-o sămânță (Glycine max L. cv A5403), cu linia (40-3-2), în care s-au inserat următoarele secvențe:
-
o singură copie a genei care codează pentru toleranță la glifosat CP4 5 enolpiruvilsichimat-3-fosfat sintază (CP4 EPSPS) din Agrobacterium sp. sușa CP 4 și secvența de codificare pentru peptida de tranzit a cloroplastelor (CTP) din Petunia hybrida cu promotorul P-E35S din virusul mozaic al conopidei și terminația genei de nopalină sintază din Agrobacterium tumefaciens.
(2) Autorizarea acoperă orice descendență obținută prin încrucișarea produsului cu orice linii de semințe de soia roșie.
(3) Autirizarea acoperă următoarele utilizări ale produsului: manipularea în mediu în timpul importului, înainte și după depozitare și înainte și după prelucrarea sa în produse neviabile.
Articolul 2
Prezenta decizie se adresează statelor membre.
Adoptată la Bruxelles, 3 aprilie 1996.